בס"ד 
איך מחזירים בתשובה?
בסוף ימיו של מרן החפץ חיים זיע"א הגיע אליו יהודי וביקש ברכה, החפץ חיים שאל לשמו, והלה השיב שהוא פלוני מעיירה פלונית, החפץ חיים אמר ליהודי שאינו יכול לברכו, היהודי הנבוך שאל: מדוע כבוד הרב מסרב לברכני, הרי אני מקפיד על כל המצוות קלה כבחמורה? הרב אמר שוב: אינני יכול לברכך! היהודי לא הרפה ושאל בקול בוכים: מדוע??? החפץ חיים שאל אותו: אתה זוכר את הילד "לייב דוידוביץ'"? ענה היהודי: עכשיו אני מבין! כנראה מישהו דיבר עלי לשון הרע אצל הרב. החפץ חיים הזכיר לו מי כתב את ספר שמירת הלשון... ואז היהודי החל להרצות בפני החפץ חיים, כבוד הרב: היה לי תלמוד תורה לתינוקות של בית רבן, והילד לייב דוידוביץ' הגיע עם אימו לתלמוד תורה, והסכמתי לקבלו בתנאי שכר נוחים, אך האמא לא שילמה לי שנה שלימה, לאחר שהזהרתיה אף בשנה השנייה והשלישית היתלה בי ולא הגישה את התשלום. בשנה הרביעית זימנתיה למשרדי, והצבתי בפניה אולטימטום: אם את לא מביאה לי את הכסף כל חודש מראש, אל תביאי את הילד שלך יותר לתלמוד תורה! ובאמת לא ראיתי את פניהם יותר, ואני מרגיש שלם עם זה, משום שהתלמוד תורה יכול היה לקרוס אם הייתי נותן לכאלו מקרים לקרות.
החפץ חיים שהיה זקן ותשוש שאל אותו: אתה יודע מה קורה היום עם "לייב דוידוביץ'"? היהודי ענה בחשש: לא!
ואז הזדקף החפץ חיים והחל לספר: מאז שעזב לייב דוידוביץ' את התלמוד תורה, התבולל הוא בין הגויים, והלך ללימודים באוניברסיטאות מטונפות, והגרוע ביותר שחבר לתנועת הקומוניסטים שקנו אותו בצלחת מרק, וגדל עוד ושינה את שמו ל"לאון טרוצקי" והיה החבר הכי טוב של "לנין" יימח שמו וזכרו במהפכה הידועה של הבולשביקים, וכשהבולשביקים עלו לשלטון, הדבר הראשון שהוא עשה, סגר את כל התלמודי תורה ברוסיה, ולקח את כל הרבנים המוהלים והשוחטים היהודים, והגלה אותם לסיביר, ועקר את כל התורה מרוסיה. ואם אתה שואל איפה הוא עכשיו, אז חיסלו אותו במקסיקו חייליו של סטלין יימח שמו וזכרו!
ואחרי מה שגרמת אתה עוד רוצה שאני יברך אותך? איך אני יכול לברך אותך???
* * * 
פרשתנו הנפלאה פותחת בנסיון הראשון (רמב"ם) שהקב"ה נותן לאברהם והוא: וַיֹּאמֶר ה' אֶל אַבְרָם לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל הָאָרֶץ אֲשֶׁר אַרְאֶךָּ (בראשית יב, א), ובאמת אברהם מזדרז ועושה בהידור רב את מצוות הבורא:  וַיִּקַּח אַבְרָם אֶת שָׂרַי אִשְׁתּוֹ וְאֶת לוֹט בֶּן אָחִיו וְאֶת כָּל רְכוּשָׁם אֲשֶׁר רָכָשׁוּ וְאֶת הַנֶּפֶשׁ אֲשֶׁר עָשׂוּ בְחָרָן: רש"י הקדוש מיד מפרש לנו מה משמעות המילים "את הנפש אשר עשו בחרן" - שהכניסן תחת כנפי השכינה, אברהם מגייר את האנשים, ושרי מגיירת הנשים, ומעלה עליהם הכתוב כאילו עשאם, (לכן כתוב אשר עשו).
אז איך מחזירים בתשובה? ארגוני התשובה עושים את העבודה הקשה בשטח, אך לפעמים סיטואציה סטנדרטית כגון: חרדי מחויך, ויתור בכביש, שמירת העיניים, ועוד אלפי מעשים כגון אלו, יכולים לשנות חיים של מאות אנשים, קל וחומר שכאשר אדם שאינו שומר תורה ומצוות, נותן לך זכות קדימה בכביש תניף לו יד לאות תודה, ואם עקפו אותך בתור לבנק, תוותר, אולי זה יחזיר בתשובה עוד משפחה, וגם אם זה כרוך הפסד כספי קטן או גדול, צריך לשקול במאזני צדק מה אפשר להרויח במעשה כזה או אחר, ושלא נגיע חלילה למצב שבשיקול כספי אומלל, נאבד תורה לאלפי אנשים כמו אותו מנהל תלמוד תורה לעיל. 
[bookmark: _GoBack]ולא אסיים קודם שאספר לכם אודות אברך ששוחחתי איתו, ותוך כדי השיחה גיליתי שהוא בעל תשובה, וכששאלתיו כיצד חזר בתשובה, סיפר לי על אח של חבר שלו שחזר בתשובה, ומאז שחזר בתשובה תמיד היה מחויך ושמח, והדבר היה לפלא בעיניו, ויום אחד הוא החליט שניגש אליו ושואל אותו למה הוא שמח, הבחור החייכן ענה לו במשפט אחד: "אם תחזור בתשובה, גם אתה תחייך כל היום"... וממשפט זה הוא חזר בתשובה, והחזיר את משפחתו בתשובה ועוד היד נטויה...
